Ariarne Titmus. Ariarne Elizabeth Titmus (2000-yil 7-sentyabrda tugʻilgan) – avstraliyalik suzuvchi. U ayollar oʻrtasida 200 va 400 metrga erkin usulda suzish boʻyicha amaldagi Olimpiya chempioni boʻlib, 2020-yilgi Yozgi Olimpiada oʻyinlarida 200 metrga erkin suzish boʻyicha jahon rekordini oʻrnatgan. 2024-yilgi Yozgi Olimpiada oʻyinlarida 400 metrga erkin usulda suzish musobaqalarida oltin medalni qoʻlga kiritgan. 2019 va 2020-yillarda u Xalqaro suzish ligasida Cali Condors klubi vakili sifatida ishtirok etgan. Hayoti. 2015-yilda Titmus va uning oilasi taʼlim olish imkoniyatlari yaxshi boʻlganligi uchun Tasmaniyadan Kvinslendga koʻchib oʻtishgan. U Launcestondagi Saint-Patrick kolleji va Brisbendagi Saint-Peter Lyuteran kollejida oʻqigan. Ariarne Titmus birinchi boʻlib Launceston dam olish va suv markazida suzuvchi sifatida mashgʻulotlarini boshlagan. Titmusga undan avval Stephanie Rice va Leisel Jonesni tarbiyalagan Dean Boxall murabbiylik qilgan